|  |  |
| --- | --- |
|  | **Министерство на земеделието, храните и горите****София - 1040, бул. "Христо Ботев" 55****Дирекция “ Връзки с обществеността и протокол ”Тел.: 02 98511 226; 02 985 11 269****e-mail :** **press@mzh.government.bg** |

**Основни резултати от проучването за наличие на „двоен стандарт“ при предлаганите на българския и европейския пазар храни**

 В рамките на проучването са взети общо 106 проби, обхващащи 53 храни и напитки от една и съща търговска марка, предлагани от една страна в търговска верига в България, а от друга – в същата или подобна верига магазини в избрани държави-членки на ЕС (Германия, Австрия, Италия и Чехия).

* **Изследването обхваща:**
* Сравнение на етикети и на външни белези;
* Сравнителни изпитвания в лаборатория – по органолептични и физикохимични показатели и съдържание на специфични съставки;
* Сравнение на цените.

**Сравнение на етикети и лабораторни изследвания**

Проведеното проучване показва, че **е налице разминаване в състава и качеството на някои продукти, предлагани на българския и европейския пазар.**

**ЕТИКЕТИ**

* Сравнението на етикетите сочи, че **при 40 продукта (75,5% от обхванатите продукти) информацията на етикетите е идентична, а при 13 продукта (24,5%) са налице различия** в представената информация **по отношение на състав и/или хранителна стойност.**
* Различията в етикетите се отнасят за: **мляко за малки деца, моцарела, безалкохолни напитки, сладкарски, тестени и шоколадови продукти и зеленчуков бульон.**

**ЛАБОРАТОРНИ ИЗСЛЕДВАНИЯ**

* **Органолептични показатели** (сензорен анализ) – от изследвани 28 продукта, при 5 продукта (17,9%) са налице различия – **моцарела, безалкохолни и шоколад**
* **Физикохимични изпитвания** –от изследвани22 продукта, само при1 продукт (4,5%) е открито различие **– мляко за малки деца**;
* **Анализ на съдържанието на различни специфични съставки:**

**- какао в шоколадови храни** – от изследвани 2 продукта, при 1 продукт (50%) е открито различие;

**- немлечни мазнини** – изследван е един продукт, като не е констатирано отклонение.

**КОНСТАТИРАНИ ПО-СЪЩЕСТВЕНИ РАЗЛИЧИЯ** (чрез анализ на етикетите и проведените изпитвания)

* **Мляко за малки деца** - по-високо съдържание на растителни мазнини (вкл. палмово масло) в българския аналог за сметка на по-малко съдържание на мляко на прах. Продуктът от България не съдържа млечна суроватка на прах и е с по-ниско съдържание на микроелементи и витамини. Въпреки че българският аналог може да се определи като с по-ниско качество, той се предлага на сходна цена с тази в Италия.
* **Сирене моцарела** – разлика в цвета и вкуса на продуктите, наличие на шупли в разрезната повърхност и утайка в саламурата на българския аналог. Продуктът от България е с по-ниско нетно количество и по-малко количество сирене в опаковката, за сметка на повече саламура.
* **Бързо замразени багети** – по-малко колбас и твърдо сирене в продукта на българския пазар, за сметка на повече чушки, доматено пюре и хлебна база.
* **Млечен шоколад** – по-ниска масленост и по-ниско съдържание на какао в българския аналог. В млечен шоколад от друга марка е установено по-малко съдържание на лешници в продукта на българския пазар.
* **Безалкохолни напитки** – разлики в състава, степента на газираност, вкуса и енергийната стойност.

*При безалкохолна напитка с вкус на портокал от една и съща марка, българският аналог е с малко по-ниско плодово съдържание в сравнение с продукта от Австрия и съдържа глюкозо-фруктозен сироп вместо захар. Тъй като продуктът е широко разпространен в цяла Европа е направено допълнително сравнение на етикетите с още пет други държави-членки на ЕС (Италия, Испания, Белгия, Германия и Унгария), според което плодовото съдържание варира от 5% в Българи и Унгария до 12% в Италия. В Италия, Белгия, Германия и Австрия продуктът съдържа захар, а в България, Унгария и Испания – фруктозо-глюкозен сироп.*

**Сравнение на цените**

* Данните сочат, че **при 31 продукта (58% от обхванатите продукти) цените в България са с между 0,4% и 64,8% по-ниски от тези в съответната държава-членка на ЕС**
* Като цяло **цените на шоколад, бисквитени изделия и безалкохолни напитки в България са съществено под тези в останалите държави-членки на ЕС**, обхванати от проучването.
* **22 продукта (42% от обхванатите продукти) се предлагат по-скъпо в България** (от 1% за сирене „Бри“ в Чехия до 166% за една марка паста в Италия) **отколкото в другата държава-членка на ЕС, като впечатление прави:**
	+ **Италия** - драстична разлика при една марка макаронени изделия, чиито цени в България са около 2,5 пъти над тези на италианските аналози;
	+ **Германия** - значително по-високи цени на българския пазар за плодов сок, чай и месни продукти;
	+ За останалите продукти различията не са толкова съществени – в повечето случаи разликата не надвишава 20% по-скъп продукт в България.
* **По държави:**
	+ **сравнението с Австрия сочи** **преобладаващо по-ниски цени на българския пазар** (само за 2 - мляко за деца и един вид пудинг, от 10 продукта цените на австрийския пазар са малко над тези в България)
	+ При останалите 3 държави не може да се открои ясна тенденция.